‘కపిల్‌ దేవ్‌ ఎక్కడికెళ్లినా ఫాలో అవుతా’
‘83’ సినిమాపై రణ్‌వీర్‌ సింగ్‌
ముంబయి: లెజెండరీ క్రికెటర్‌ కపిల్‌ దేవ్‌ ఎక్కడికి వెళ్లినా నీడలా ఆయన్ని ఫాలో అవుతానని అంటున్నారు బాలీవుడ్ ‌నటుడు రణ్‌వీర్‌ సింగ్‌. 1983లో కపిల్‌ దేవ్‌ సారథ్యంలో టీమిండియా ప్రపంచ కప్‌ సాధించిన నేపథ్యంలో ఓ బయోపిక్‌ తెరకెక్కుతున్న సంగతి తెలిసిందే. ఈ సినిమాకు ‘83’ అనే టైటిల్‌ను ఖరారు చేశారు. ఇందులో కపిల్‌ దేవ్‌ పాత్రలో రణ్‌వీర్‌ సింగ్‌ నటిస్తున్నారు. ఈ సినిమా కోసం తాను ఎలా సన్నద్ధమవుతున్నాడో వివరిస్తూ ఓ ఆంగ్ల మీడియాతో రణ్‌వీర్‌ ఆసక్తికర విషయాలను తెలిపారు.
‘కపిల్‌ దేవ్‌ నీడలా మారాలనుకుంటున్నాను. ఎక్కడికి వెళ్లినా ఫాలో అవుతూ ఆయన నుంచి ఎన్నో విషయాలు నేర్చుకుంటా. బౌలింగ్‌, బ్యాటింగ్‌ తీరు ఎలా ఉండేదో  తెలుసుకుంటా. ఓ సినిమా కోసం నేను ఇలాంటి కసరత్తు ఎప్పుడూ చేయలేదు. ఇదే తొలిసారి. ఎందుకంటే.. ఇది మన టీమిండియా విజయకేతనానికి సంబంధించిన చిత్రం. ఒకరి బయోపిక్‌లో నటించబోతున్నందుకు ఆ వ్యక్తితోనే సమయం గడపాలనుకుంటున్నాను’ అని వెల్లడించారు.
‘83’ సినిమాకు కబీర్‌ ఖాన్‌ దర్శకత్వం వహిస్తున్నారు. ఈ చిత్రంలో సునీల్‌ గవాస్కర్‌ పాత్రలో తహీర్‌ రాజ్‌ భాసిన్‌, అప్పటి టీమిండియా మేనేజర్‌ మాన్‌ సింగ్‌ పాత్రలో పంకజ్‌ త్రిపాఠి, క్రికెటర్లు సందీప్‌ పాటిల్‌ పాత్రలో ఆయన కుమారుడు చిరాగ్‌ పాటిల్‌, శ్రీకాంత్‌ పాత్రలో తమిళ నటుడు జీవా, సయ్యద్‌ కిర్మాణి పాత్రలో సాహిల్‌ ఖట్టర్‌, బల్వీందర్‌ సింగ్‌ పాత్రలో అమ్మీ విర్క్‌, మొహీందర్‌ అమర్‌నాథ్‌ పాత్రలో సకీబ్‌ సలీం నటిస్తున్నారు. 2020 ఏప్రిల్‌ 10న ఈ చిత్రం ప్రేక్షకుల ముందుకు రాబోతోంది.
Tags :